**Informatīvais ziņojums**

**„Par 2013.gada 25.-26.novembrī Briselē, Beļģijā,**

**Eiropas Savienības Izglītības, jaunatnes, kultūras un sporta ministru padomē**

**izskatāmajiem Izglītības un zinātnes ministrijas kompetencē esošajiem jautājumiem”**

2013.gada 25.-26.novembrī Eiropas Savienības (turpmāk – ES) Izglītības, jaunatnes, kultūras un sporta ministru padomes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**Izglītībā**

1. **Padomes secinājumi par starptautisko dimensiju Eiropas augstākajā izglītībā – Padomes secinājumu apstiprināšana**

Apzinoties nepieciešamību sekmēt ES un dalībvalstu augstākās izglītības konkurētspēju pasaulē un veicināt sadarbību ar trešajām valstīm, Lietuvas prezidentūra kā prioritāti ir izvirzījusi augstākās izglītības starptautisko dimensiju.

ES dalībvalstis un augstākās izglītības iestādes, ievērojot to autonomiju, Secinājumu projektā tiek aicinātas attīstīt visaptverošu internacionalizācijas stratēģiju trīs galvenajās jomās: pirmkārt, veicināt divpusējus starptautiskus grādus un aktīvu studentu mobilitāti, kā arī nodrošināt personāla mobilitātes iespējas gan Eiropā, gan ar trešajām valstīm; otrkārt, veicināt internacionalizāciju uz vietas (*internationalization at home*) un studijas e-vidē (*digital learning*), lai nodrošinātu, ka lielākajai daļai no tiem Eiropas studentiem, kas nav mobili, arī būtu iespējas attīstīt starptautiskas prasmes un iegūt lielāku pievilcību darba tirgū; treškārt, attīstīt partnerības Eiropā un ārpus tās, lai stiprinātu izglītības, zinātnes un inovāciju institucionālo kapacitāti.

Savukārt, Komisija tiek aicinātaatbalstīt dalībvalstu pūles izstrādājot visaptverošas internacionalizācijas stratēģijas un izskaidrot iespējas, ko starptautiskajā sadarbībā augstākajā izglītībā sniedz „Erasmus+” un „Horizonts 2020” programmas; kā arī atbalstīt dalībvalstis, lai kopumā veicinātu Eiropas augstākās izglītības pievilcību visā pasaulē, uzlabojot tās kvalitāti un studiju periodu un diplomu atzīšanas sistēmu.

**Latvijas pozīcija:**

**Latvijas kopumā atbalsta Padomes secinājumu projekta par starptautisko dimensiju Eiropas augstākajā izglītībā apstiprināšanu** ES Izglītības, jaunatnes, kultūras un sporta ministru padomē un piekrīt, ka starptautiskā dimensija augstākajā izglītībā kļūst arvien nozīmīgāka. Latvijas arī uzskata, ka augstākās izglītības internacionalizācija ir būtiska, jo tā nodrošina gan Latvijas studentu personības izaugsmi un attīstību un starpkultūru pieredzi, gan dod Latvijas darba tirgum nepieciešamās prasmes, kā arī rada atvērtāku augstākās izglītības sistēmu un kopumā sekmē Latvijas augstākās izglītības konkurētspēju un kvalitāti.

**2. Padomes secinājumi par efektīvu līderību izglītībā – Padomes secinājumu apstiprināšana**

Padomes secinājumos dalībvalstis tiek aicinātas:

1) atbilstoši valstu apstākļiem un ievērojot taisnīguma principu, atbalstīt un uzlabot izglītības iestāžu un izglītības vadītāju autonomijas efektivitāti un autonomiju, jo īpaši:

* veicinot izglītības iestāžu un izglītības vadītāju autonomiju attiecībā uz pedagoģijas jautājumiem un iekšējo resursu sadali;
* skaidri definēt izglītības vadītāju lomas, atbildību un kompetences;
* paredzēt kvalitātes nodrošināšanas mehānismus un izstrādāt konkrētus pasākumus skolām mazāk labvēlīgos apgabalos;
* vākt pierādījumus par efektīvām un veiksmīgām izglītības vadības pieejām dažādos nacionālajos kontekstos.

2) padarīt izglītības vadību pievilcīgāku.

3) veicināt, ja nepieciešams, inovatīvas pieejas izglītības vadībā.

Bez tam secinājumu projektā dalībvalstis un Komisija tiek aicinātas arī: pilnvērtīgi izmantot atvērtās koordinācijas metodi; veicināt sadarbību un partnerību, lai sekmētu efektīvas inovācijas līderībā, tostarp izmantojot starpnozaru sadarbību starp skolām, augstākās izglītības un profesionālās izglītības iestādēm un uzņēmumiem, izmantojot ES finanšu atbalstu; veicināt labās prakses apmaiņu un novatoriskas pieejas efektīvai izglītības vadībai attīstību, izmantojot ES izglītības programmas „Erasmus+” stratēģiskās partnerības; turpināt pētīt iespējas, ko piedāvā platformas, piemēram, *eTwinning*, lai atbalstītu starpnozaru informācijas apmaiņu par novatorisku vadību, nodrošinot virtuālo telpu, kur izglītības vadītāji var sadarboties un izplatīt iedarbīgu un inovatīvu praksi; stiprināt atbalstu valsts un reģionāliem ieinteresēto pušu tīkliem izglītības vadības jomā un palīdzēt nodrošināt atbilstošu darbības rezultātu izplatīšanu.

**Latvijas pozīcija:**

**Latvija kopumā atbalsta Padomes secinājumu projekta par efektīvu līderību izglītībā apstiprināšanu** ES Izglītības, jaunatnes, kultūras un sporta ministru padomē un uzsver, ka skolas direktora atbildība ir plānot un organizēt atbildīgu objektīvu novērtēšanas procesu, aktualizējot profesionālā pašvērtējuma un pašizaugsmes nepieciešamību. Ļoti svarīgi ir veidot tādu pedagogu profesionālās tālākizglītības sistēmu, kas nodrošina pedagogu izglītošanās vajadzības un veicina pedagogu personīgās, profesionālās un sociālās kompetences attīstību. Galvenie darbības virzieni ir skolu autonomija, atbildība, dalītā līderība, skolu līderu sagatavošana, kā arī politikas konteksts skolu līderības atbalstam.

**3. Par Eiropas Komisijas paziņojums "Izglītības atvēršana – ikvienam paredzētas inovatīvas mācīšanas un mācību apguves metodes, izmantojot jaunās tehnoloģijas un atvērtos izglītības resursus"un politikas debate par atvērtajiem izglītības resursiem un digitālo mācīšanos**

Sagatavotajā diskusijas dokumentā par atvērtajiem izglītības resursiem un digitālo mācīšanos prezidentūra norāda, ka pēdējos gados ir novērojama ļoti strauja tādu tiešsaistes digitālo risinājumu attīstība kā atvērtie izglītības resursi (AIR) un masveida tiešsaistes atvērtie kursi (MOOC). Šobrīd ES attiecīgajā jomā riskē atpalikt no citiem pasaules reģioniem (ASV, Āzijas valstis). Arī augstākajā izglītībā ir problēmas, kas saistītas ar digitalizāciju: ņemot vērā, ka nākamajā desmitgadē ES studentu skaits ievērojami pieaugs, augstskolām ir jāpielāgo tradicionālās mācību metodes un jāspēj piedāvāt klātienes un tiešsaistes mācību iespēju apvienojumu, piemēram, MOOC, kas visām personām nodrošinātu piekļuvi izglītībai jebkurā vietā, jebkurā laikā un izmantojot jebkādas ierīces. Taču daudzas augstskolas nav gatavas šādām pārmaiņām.

Tādu digitālo tālmācības rīku kā AIC un MOOCs strauja parādīšanās un izplatīšanās vienlaikus rada ne vien nozīmīgas iespējas, bet arī izaicinājumus visos izglītības līmeņos, jo īpaši augstākajā izglītībā.

No politikas veidošanas perspektīvas šo rīku attīstība nacionālā un ES līmenī tādus rada būtiskus jautājumus, kas saistīti ar kvalitātes nodrošināšanu, atzīšanu un akreditāciju; inovatīvas mācīšanas un mācīšanās veicināšanu līdzās tradicionālām formām, valodu versijām, infrastruktūru un tehniskām prasībām un pievienoto vērtību, ko var radīt ES līmeņa aktivitātes.

Lai dotu iespēju izglītības un apmācības sistēmām, īpaši augstākajai izglītībai, pilnībā izmantot jauno tehnoloģiju potenciālu un apmierināt arvien pieaugošo pieprasījumu pēc augstas kvalitātes izglītības, ministri 2013.gada 25.-26.novemba ES Izglītības, jaunatnes, kultūras un sporta padomē tiek aicināti izklāstīt nacionālajā līmeņa vispārējo pieeju attiecībā uz AIR un MOOCs, un dalīties ar savām idejām par to kā šajā kontekstā tiek risināti tādi jautājumi kā kvalitātes novērtēšana un apgūto prasmju un kompetenču atzīšana.

ES Izglītības, jaunatnes, kultūras un sporta ministru padomes ietvaros notiks arī ministru pusdienas, kurās plānots turpināt diskusiju par atvērtajiem izglītības resursiem un digitālo mācīšanos.

**Latvijas pozīcija:**

Latvijā tāpat kā citās Eiropas un pasaules valstīs elektronisko mācību līdzekļu izmantojums mācību procesā strauji pieaug. Patlaban elektronisko mācību līdzekļu piedāvājums mācību līdzekļu tirgū, kā arī to pielietojums izglītības iestādēs ir neliels, taču arvien pieaugošs. Elektronisko mācību līdzekļu pielietojums un tā intensitāte izglītības iestādē ir atkarīga no izglītības iestādē pieejamā tehniskā nodrošinājuma (interaktīvās tāfeles, datori, planšetdatori), kā arī no pedagogu prasmes un vēlmes mācību procesā izmantot modernās tehnoloģijas.

Sociālie partneri tuvākajā nākotnē neredz iespēju plaši attīstīt MOOC pakalpojumus, ņemot vērā ierobežotos valsts budžeta un ES investīcijas augstskolu sektoram. E-studiju vide ir Latvijas Augstākās izglītības iestāžu (turpmāk – AII) neatņemama studiju vides sastāvdaļa un to izmanto dažādiem mērķiem - gan administratīviem (reģistrācija studiju kursiem, sekmju bāze u.c. veida reģistriem), gan tiešā studiju procesā. Šobrīd vispopulārākā e-studiju vide Latvijas AII ir Moodle platforma, to lieto vairākums Latvijas AII. Notiek Moodle apmācību semināri, atbalsta pasākumi. Par vienotu Moodle ieviešanu studiju procesā Latvijā var runāt kopš 2007.gada (LU, RTU). Lai arī no dažu pasniedzēju puses vērojama zināma piesardzība, Moodle platforma arvien vairāk tiek izmantota studiju procesā gan kā metode, gan palīgrīks.

Papildus, provizoriski ministru pusdienu noslēguma daļā plānots informēt ministrus par dalībvalstu sarunu rezultātiem **Eiropas Skolas** finanšu jautājumā. Jau vairākus gadus izmaksu sadale starp dalībvalstīm ir aktuāls dienas kārtības jautājums. Saskaņā ar Konvencijas, ar ko nosaka Eiropas skolu statūtus, 25.pantu skolu budžetu finansē, tai skaitā, no dalībvalstu iemaksām. Latvija atbalsta Eiropas Skolu izmaksu sadales modeli 2015.-2020.gadam, kas balstīts uz četriem principiem: skolēnu skaits pēc valstspiederības; sekondēto skolotājus skaits pēc valstspiederības; katras ES dalībvalsts vidējā gada algas izmaksa sekondētajiem darbiniekiem; valodas plūsmu struktūra.

**Jaunatne**

**4. Padomes secinājumi par to jauniešu sociālo iekļaušanu, kas nav iesaistīti ne darba tirgū, ne izglītībā, ne apmācībā – Padomes secinājumu apstiprināšana**

Secinājumos tiek atzīts, ka jaunas sievietes un vīrieši Eiropā ir galvenais resurss un potenciāls šodienai un nākotnei. Krīzes laikā Eiropa saskārās ar bezdarba un sociālajām problēmām, līdz ar to Komisija un dalībvalstis tiek aicināts tās novērst, veicot tūlītējus pasākumus ar mērķi uzlabot jauniešu nodarbinātību.

Secinājumos tiek aicināts, papildināt jaunatnes politikas ES iniciatīvas ar jaunām iniciatīvām, kā piemēram, „Jauniešu garantija”, lai cīnotos ar jauniešu bezdarbu un pasivitāti. Minētā garantija vairāk vērsta uz neaktīvajiem jauniešiem, lai veicinātu viņu vēlmi strādāt un izrādīt iniciatīvu, tāpēc nepieciešami papildus valsts pasākumi un politiskie instrumenti.

Secinājumos dalībvalstis un Komisija tiek aicinātas izstrādāt un ieviest uz pierādījumiem balstītas nacionālā, reģionālā un/vai vietējā mēroga stratēģijas vai programmas, lai uzlabotu jauniešu, kas nemācās, nestrādā un neapgūst arodu (turpmāk – *NEET*) sociālo iekļaušanu; savukārt Komisija – sagatavot kopsavilkuma ziņojumu par dalībvalstu paraugpraksi attiecībā uz ierosmēm, kuru mērķis ir (re)integrēt *NEET* nodarbinātības un izglītības sistēmā.

**Latvijas pozīcija**

**Latvija atbalsta Padomes secinājumu par jauniešu, kas nemācās, nestrādā un neapgūst arodu, sociālo iekļaušanu apstiprināšanu ES izglītības, jaunatnes, kultūras un sporta ministru padomē.**

**Latvija atzīst**, ka nepieciešams veicināt jaunatnes darbu un ieguldīt tajā, jo īpaši jaunās jaunatnes darba formās, tādējādi uzlabojot jauniešu, arī *NEET* sociālo iekļaušanu, tāpat nepieciešams uzsvērt jaunatnes darbu un jaunatnes organizāciju nozīmi un izmantot tā potenciālu, lai sekmētu *NEET* identificēšanu un motivēšanu, kas ir nozīmīgs Jauniešu garantijas posms, lai veicinātu sociālo iekļaušanu un mazinātu priekšlaicīgu mācību pārtraukšanu. Latvija piekrīt, ka jauniešu bezdarba jautājumam ir jāvelta pastiprināta uzmanība. Jauniešiem, kas saskaras ar bezdarba situāciju, vai nav iesaistīti izglītībā dažādu sociālo un individuālo problēmu dēļ, ir svarīgi piedāvāt programmas (piemēram, „Jauniešu garantijas” iniciatīva), kas var palīdzēt viņiem ātrāk iekļauties darba tirgū un sabiedrībā kopumā. Tāpat Latvija uzsver nepieciešamību sekmēt pašvaldību līdzdalību un sadarbības iespējas ar karjeras atbalsta pakalpojuma sniedzējiem un citiem partneriem; uzskata, ka *NEET* sociālā iekļaušana nevar būt balstīta tikai uz īstermiņa aktivitātēm un efektīvākai šo jauniešu sociālajai iekļaušanai darba vai izglītības vidē; kā arī uzsver nepieciešamību veidot uz pierādījumiem balstītu politiku.

**5.** **Politikas debates par nākotnes Eiropas Savienības rīcības plānu jaunatnes jomā**

2009.gada 27.novembrī ES Padomē tika apstiprināta Rezolūcija par atjaunināto regulējumu Eiropas sadarbībai jaunatnes jomā (2010. – 2018.), kurā izklāstīti jaunatnes jomas vispārējie mērķi, darbības virzieni, kā arī tās efektīvākie ieviešanas un realizēšanas veidi. Rezolūcijā ir minēts deviņu gadu periods, kas tiek dalīts trijos trīs gadu darba ciklos. Katram darba ciklam Padome izvirza prioritātes, pamatojoties uz ES Jaunatnes ziņojumu.

Diskusijas laikā dalībvalstis sniedza savu atbalstu rīcības plāna jaunatnes jomā izveidei, jo tas radītu jaunatnes politikas pievienoto vērtību un veicinātu pieredzes apmaiņu ar citām nozarēm, veicinot šī brīža aktuālāko jautājumu risināšanu.

ES Rīcības plānā jaunatnes jomā tiks norādīti sasniedzamie rezultāti, kas būtu realizējami konkrētā laika posmā, tiks uzsvērta nepieciešamība stiprināt starpnozaru sadarbību visos līmeņos, kas, savukārt, sekmētu stratēģijas „Eiropa 2020” mērķu sasniegšanu jaunatnes politikas jomā.

**Latvijas pozīcija**

**1.Kādi ir izaicinājumi (problēmas) ar ko šobrīd saskaras jūsu valsts jaunieši? Kādas ES līmeņa prioritātes būtu apskatāmas ES rīcības plānā un kā tās risinātu identificētos izaicinājumus?**

Izvērtējot situāciju jāsecina, ka Latvijā viena no jauniešiem aktuālajām problēmām kā Eiropas, tā nacionālā līmenī skar sociālās iekļaušanas un sociālās kohēzijas jautājumus, proti: (i) atbalsts atstumto jauniešu integrācijai; (ii) jauniešu piekļuves izglītībai, mācībām un darbam nodrošināšana, jo īpaši - izmantojot neformālās izglītības veicināšanu un atzīšanu; (iii) atbalsts jauniešu pārejai no izglītības uz darba tirgu; (iv) jauniešu autonomijas un labklājības, kā arī pienācīgu dzīves apstākļu nodrošināšana; (v) vienlīdzīga piekļuve kultūras, sporta un radošām aktivitātēm; (vi) starppaaudžu dialoga un solidaritātes veicināšana.

ES līmenī sociālā atstumtība ir daudzdimensionāls jēdziens, ko nav iespējams reducēt tikai uz ekonomiskiem aspektiem. Esošajā ekonomiskajā situācijā īpaši satraucošas ir jauniešu bezdarba tendences un diskusijas par risku zaudēt veselu jauniešu paaudzi[[1]](#footnote-1). Taču krīze ir ne tikai ekonomiska - tai ir arī sociāls un politisks raksturs, samazinoties jauniešu līdzdalībai un pieejai sociālajām tiesībām.

**2. Kādā veidā ES rīcības plāns varētu stiprināt starpnozaru sadarbību un jaunatnes politikas lomu kopumā?**

Rīcības plānā nepieciešams piedāvāt konkrētus priekšlikumus partnerības attīstībai starp publisko un privāto sektoru sociālās iekļaušanas jomā, piemēram, ievērojot Komisijas izstrādāto PARES[[2]](#footnote-2) metodoloģiju un iesaistot „specializētā” jaunatnes sektora pārstāvjus (NVO, asociācijas utt.). Ir būtiski nodrošināt jauniešu vai jaunatnes organizāciju iesaisti konkrētu modeļu izstrādē, lai aktivizētu pakalpojumus, kas atbilst mērķa grupas vajadzībām.

Latvija uzskata, ka turpmāk būtu nepieciešams īstenot šādus pasākumus:

1. ES līmeņa dažādos formātos (komitejās, darba grupās u.c.) dienas kārtībā izvirzīt jauniešu jautājumu.

2. Ir jāceļ darbā ar jaunatni iesaistīto personu profesionālā kvalifikācija, lai tie spētu strādāt ar dažādām jauniešu grupām, jo īpaši, lai sasniegtu tos jauniešus, kam ir mazāk iespēju

3. Ir jāveicina institucionālā sadarbība, proti, darbā ar jaunatni iesaistīto personu sadarbība ar izglītības iestādēm, sociālajiem, u.c. dienestiem, lai labāk identificētu iekļaujošo jauniešu grupu, kā arī jāizstrādā mehānismi, kas nodrošinātu operatīvās informācijas/ datu par NEET uzkrāšanu, apmaiņu un attiecīgo preventīvo aktivitāšu plānošanu un īstenošanu.

4. Jābūt pieejamam nacionālam finansējumam (valsts un/vai pašvaldību) vietējo jauniešu iniciatīvu īstenošanai, kas nodrošina gan jauniešu iesaistīšanos dažādās pašiniciētās aktivitātēs, gan līdzdalību vietējos un reģiona līmeņa demokrātijas procesos.

**Sports**

**6. Priekšlikums Padomes ieteikumam par veselību veicinošo fizisko aktivitāšu popularizēšanu starp nozarēm -** **Padomes ieteikuma apstiprināšana**

Izstrādātajā priekšlikumā tiek norādīts, ka ieguvumi, ko sniedz fiziskās aktivitātes, tostarp regulāras sporta nodarbības un trenēšanās, visā dzīves gaitā, ir ievērojami, proti, tie mazina sirds un asinsvadu slimību, dažu vēža tipu un diabēta risku, uzlabo balsta un kustību aparāta veselību un ķermeņa svara kontroli, kā arī labvēlīgi ietekmē garīgās veselības attīstību un izziņas procesus. Fiziskās aktivitātes, ko ieteikusi Pasaules veselības organizācija (PVO), ir svarīgas visām vecuma grupām un īpaši nozīmīgas bērniem, strādājošajiem un veciem cilvēkiem. Fiziskās aktivitātes, kas ir priekšnosacījums veselīgam dzīvesveidam un veselīgam darbaspēkam, veicina stratēģijā „Eiropa 2020” noteikto pamatmērķu sasniegšanu (izaugsme, produktivitāte un veselība).

Vairākas politikas jomas, jo īpaši sports un veselība, var veicināt fizisko aktivitāšu popularizēšanu un radīt jaunas iespējas Savienības iedzīvotājiem kļūt fiziski aktīviem. Lai šīs iespējas varētu izmantot pilnībā un lai tādējādi varētu palielināt veselību veicinošo fizisko aktivitāšu (turpmāk - HEPA) līmeni, HEPA popularizēšanas jomā ir nepieciešama stratēģiska starpnozaru pieeja, tostarp visu attiecīgo ministriju, struktūru, organizāciju, sporta kustību iesaistīšana visos līmeņos.

Padome uzskata, ka dalībvalstīm vajadzētu:

* censties panākt efektīvu HEPA politiku, izstrādājot starpnozaru pieeju, kas ietver tādas politikas jomas kā sports, veselība, izglītība, vide un transports;
* pārraudzīt HEPA politiku, izmantojot mērenās pārraudzības sistēmu **[[3]](#footnote-3)**;
* sešu mēnešu laikā no šā ieteikuma pieņemšanas izraudzīt valsts HEPA kontaktpunktu **[[4]](#footnote-4)**, kas atbalstīs minēto pārraudzības sistēmu. Valsts HEPA kontaktpunktiem tiks uzticēts koordinēt procesu, nodrošinot pieeja datiem par fiziskām aktivitātēm;
* cieši sadarboties ar Komisiju, iesaistoties regulārā informācijas un labas prakses apmaiņā par HEPA popularizēšanu attiecīgajās Savienības līmeņa struktūrās, kas atbildīgas par sportu un veselību, lai tādējādi nodrošinātu pamatu politikas koordinācijas nostiprināšanai.

**Latvijas pozīcija**

**Latvijas atbalsta priekšlikuma Padomes ieteikumam par veselību veicinošo fizisko aktivitāšu popularizēšanu starp nozarēm apstiprināšanu** ES izglītības, jaunatnes, kultūras un sporta ministru padomē un uzskata, ka ierosinātie rādītāji ES HEPA līmeņu un HEPA politikas izvērtēšanai, ņemot vērā ES Fiziskās aktivitātes pamatnostādnes, ir lietderīgi izmantojami rādītāji, kas nodrošinās pilnvērtīgu informācijas apriti starp nozarēm.

Ņemot vērā, ka jautājums – fizisko aktivitāšu veicināšana – ir ar daudzpusēju nozīmi, Latvija atbalsta, ka problēmas (zemie fiziskās aktivitātes rādītāji) risinājums ir izstrādāt un īstenot tādu pieeju, kas ietver vairāku nozaru, t.sk. veselības, satiksmes (transporta), vides un izglītības iesaisti. Tāpat būtisks nosacījums politikas īstenošanā ir aktīva nevalstiskā sektora (sporta organizāciju, jaunatnes un veselības jomas nevalstisko organizāciju) līdzdalība, kā arī tautas sporta un augstu sasniegumu sporta sabalansētības nodrošināšana, tieši attiecībā uz pieejamā finansējuma sadalījumu.

**7. Padomes secinājumi par sporta ieguldījumu ES ekonomikā un jo īpaši jaunatnes bezdarba un sociālās iekļaušanas jautājumu risināšanā - Padomes secinājumu apstiprināšana**

Ir arvien vairāk pierādījumu, ka sports dod nozīmīgu ieguldījumu Eiropas ekonomikai un ir nozīmīgs izaugsmes un nodarbinātības dzinējspēks, vienlaikus nodrošinot arī sociālo kohēziju un labklājību, tādējādi sniedzot būtisku ieguldījumu stratēģijas *Eiropa 2020* mērķu sasniegšanā. Sportam ir potenciāls, lai radītu darba vietas un atbalstītu vietējo ekonomiku, būvējot un uzturot sporta infrastruktūras objektus, rīkojot sporta pasākumus, organizējot sporta preču un pakalpojumu mārketinga aktivitātes un citas saistītas aktivitātes.

Secinājumu projektā tiek uzsvērti šādas politiskie vēstījumi:

* sportam var būt nozīmīga loma, lai risinātu neatliekamas jauniešu nodarbinātības problēmas un dotu stimulu ekonomikas atveseļošanās, nodrošinot iespējas iegūt noderīgas prasmes un zināšanas;
* iesaiste brīvprātīgajā darbā var nodrošināt jaunas prasmes, tādējādi pozitīvi ietekmējot viņu nodarbinātību un stiprinot piederības sajūtu sabiedrībai;
* sports nodrošina vidi, kurā jaunieši var izkopt minētās iemaņas;
* iesaistīšanās sportā, īpaši tautas sportā, dod iespēju jauniešiem novirzīt savu enerģiju, cerības un entuziasmu konstruktīvā veidā, dodot labumu sabiedrībai, kurā viņi dzīvo; tas palīdz arī novērst sociālās problēmas, piemēram, tādas kā sabiedrības noslāņošanās un aizspriedumi pret kādām grupām;
* neliela apjoma publiskā sektora investīcijas vietēja mēroga sporta bāzēs un atbalsts kopienu sporta klubiem var radīt spēcīgākas, drošākas un saliedētākas kopienas;
* dalība valsts un starptautiska mēroga sporta pasākumu rīkošanā un iesaistīšanās sporta infrastruktūras attīstībā un uzturēšanā gan vietējā, gan valsts līmenī, var būt viens no būtiskākajiem faktoriem, lai radītu jaunas darba vietas, īpaši jauniešiem.

Ņemot vērā galvenos politikas vēstījumus, dalībvalstis tiek aicinātas apmainīties ar labu pieredzi un praksi, veikt stažēšanās un prakšu organizēšanu sporta organizācijās, izpētīt sporta speciālistu izglītības uzlabošanas veidus, veicināt stratēģiskas investīcijas sportā, veicināt efektīvu valsts pārvaldes iestāžu sadarbību tādās jomās, kas saistītas ar sociālajiem jautājumiem, jaunatni, nodarbinātību un ekonomiku, lai nodrošinātu lielāku informētību par sociālo un ekonomikas nozīmi sportā.

Dalībvalstis un Eiropas Komisija atbilstoši kompetencei tiek aicinātas:

* veicināt starpnozaru iesaisti ar izglītības, apmācību, jaunatnes lietu un nodarbinātības ekspertiem, lai izpētītu prasmju un kompetenču attīstību;
* pilnībā izmantot *Erasmus+* programmu, kā iespēju pilnveidot personīgās un profesionālās prasmes un kompetences;
* noteikt veidus, kā var finansēt sportu, lai veicinātu sociālo iekļaušanu un jauniešu nodarbinātību, izmantojot struktūrfondus un citus ES finanšu mehānismus;
* uzlabot dialogu un kopīgās iniciatīvas ar svarīgākajām ieinteresētajām pusēm;
* pārdomāt, kā augsta bezdarba apstākļos sporta ieguldījums jauniešu prasmju attīstībā un sociāli iekļaujošas sabiedrības uzturēšanā turpmāk visefektīvāk var tikt risināts ES līmenī sporta jomā.

**Latvijas pozīcija**

**Latvija kopumā atbalsta Padomes secinājumu par sporta ieguldījumu ES ekonomikā un jo īpaši jaunatnes bezdarba un sociālās iekļaušanas jautājumu risināšanā apstiprināšanu ES izglītības, jaunatnes, kultūras un sporta ministru padomē**, jo sports nav tikai patērējoša nozare, bet tas, pirmkārt, sniedz nozīmīgu ieguldījumu arī veselības veicināšanā, sociālajai saliedētībai, integrācijai, mazina atstumtības risku, otrkārt, veicina arī ekonomikas izaugsmi, ņemot vērā to, ka sports ir sporta pasākumu sistēma no tautas sporta līdz Olimpiskajām spēlēm. Tā ir joma, kurā cilvēki, jo īpaši jaunieši, piedalīsies pat sarežģītos ekonomiskos apstākļos.

Latvija atzīmē, ka brīvprātīgo darbs sportā veicina jauniešos gan atbildības izjūtu, motivāciju rīkoties un uzņemties atbildību, gan arī attīsta dažādas personīgās un profesionālās prasmes. Brīvprātīgais darbs nav tikai pienākums, bet arī gandarījums, ko veicina motivācija un atzinība.

**8. Politikas debate par labu pārvaldību sportā**

Lietuvas prezidentūra ir sagatavojusi diskusiju dokumentu, kurā tiek uzsvērts, ka laba pārvaldība sportā ir arvien būtiskāka sporta kustībai un publiskajām iestādēm gan valstu, gan starptautiskā līmenī, un tā ir izšķiroši svarīga sporta nozares turpmākai attīstībai.

Eiropas līmenī pārvaldība tiek definēta kā sistēma un kultūra, kurā kāda sporta struktūra nosaka politiku, sasniedz savus stratēģiskos mērķus, sadarbojas ar ieinteresētajām personām, uzrauga sniegumu, izvērtē un pārvalda risku un ziņo klientiem par savu darbību un sasniegumiem – tostarp efektīvas, ilgtspējīgas un samērīgas sporta politikas un regulējuma nodrošināšanu. Politikas debatēs, kas norisinājās ES Izglītības, jaunatnes, kultūras un sporta padomes sanāksmē 2011. gada 29. novembrī, kļuva skaidrs, ka daudzi labu pārvaldību uzskata par priekšnoteikumu sporta organizāciju autonomijai un pašregulācijai.

**Latvijas pozīcija**

1. **Vai dalībvalstis ir apmierinātas ar tempu, kādā sporta kustībā notiek pārvaldības uzlabošana un labas pārvaldības principu īstenošana?**

**Latvija norāda**, ka līdzšinējās ES aktivitātes labas pārvaldības attīstības veicināšanai atzīstamas par apmierinošām. Savukārt, piemēram, Latvijā, lai nodrošinātu valsts pārvaldes institucionālās sistēmas pilnveidošanu un darbības efektivitāti, kā arī sporta politikas efektīvu īstenošanu, pēdējo divu olimpisko ciklu laikā (kopš 2004.gada) ir veikta apjomīga valsts sporta iestāžu reforma. Rezultātā ir izstrādāti piemēroti labas pārvaldības principi - visi sportam svarīgie jautājumi tiek izdiskutēti un lēmumi darba grupās un komisijās tiek pieņemti konsultējoties ar sporta nozares sociālajiem partneriem. Valsts sporta organizāciju pārstāvji regulāri piedalās nevalstisko organizāciju rīkotajos pasākumos un forumos. **Kā labās prakses piemēru Latvijā varam uzsvērt Latvijas Nacionālo Sporta padomi** (LNSP),kurā uz līdztiesības pamata piedalās valsts (Ministru kabineta) un nozīmīgāko nevalstisko sporta organizāciju pārstāvji, lai kopīgi risinātu sporta nozarei un tās attīstībai svarīgus jautājumus.

**2. Ko šajā ziņā var darīt valdības?**

**Latvija par svarīgāko labas pārvaldības aspektu sporta nozarē uzskata** nevalstisko sporta organizāciju autonomiju un demokrātisku darbības principu ievērošanu, kas izpaužas šo organizāciju darbības neatkarībā un normatīvajos aktos noteiktā tiesiskā regulējuma ievērošanā.

**Latvija atzīst**, ka sporta pamatprincipu ievērošanu sporta organizācijas vienas nevar īstenot, tādēļ ir būtisks dialogs un sadarbība ar citām ieinteresētām institūcijām, lai sasniegtu vienlīdzīgu partnerību starp valsts iestādēm un sporta kustību. Tādēļ šobrīd varam teikt, ka ir būtiski par šiem jautājumiem diskutēt ar nevalstiskajām sporta organizācijām ne tikai nacionālā līmenī, bet arī starptautiskā līmenī, jo tajās starptautiskajās sporta organizācijās, kurās ir pārstāvji no dažādiem reģioniem (pat kontinentiem), izpratne par labas pārvaldības principiem var atšķirties. Līdz ar to vienotas izpratnes veidošana par labas pārvaldības principiem būtu pirmais solis.

**Saskaņošana**

Nacionālo pozīciju projekti ir saskaņoti atbilstoši ar Ārlietu ministriju, Tieslietu ministriju, Iekšlietu ministriju, Ekonomikas ministriju, Finanšu ministriju, Labklājības ministriju, Kultūras ministriju un Veselības ministriju.

**Latvijas delegācijas sastāvs**

Delegācija vadītāja: Izglītības un zinātnes ministrijas valsts sekretāre S.Liepiņa;

Delegācijā: Izglītības un zinātnes ministrijas valsts sekretāres vietniece – Sporta un jaunatnes departamenta direktore U.Auniņa-Naumova; Izglītības un zinātnes ministrijas nozares padomniece Liene Bramane; Izglītības un zinātnes ministrijas Politikas iniciatīvu un attīstības departamenta vecākā eksperte A.Vahere-Abražune.

Izglītības un zinātnes ministrs V.Dombrovskis

Vīzē: valsts sekretāra vietniece – Izglītības

departamenta direktore,

valsts sekretāres pienākumu izpildītāja E.Papule

19.11.2013. 8:50

3448

A.Vahere-Abražune

67047828, anita.vahere@izm.gov.lv

1. ES Padomes Īrijas prezidentūras programma. 2013.gada 1.janvāris – 30.jūnijs: <http://eu2013.ie/media/eupresidency/content/documents/EU-Pres_Prog_A4.pdf> [↑](#footnote-ref-1)
2. Informācija par PARES metodoloģiju ir pieejama šeit:

   <http://ec.europa.eu/social/main.jsp?catId=991&langId=en> [↑](#footnote-ref-2)
3. Pārraudzības sistēmā ietvers obligāto ziņošanas prasību kopumu attiecībā uz *HEPA* popularizēšanas vispārējiem aspektiem, ko var izmantot visas dalībvalstis. To īstenos ciešā saiknē un sadarbībā ar PVO, tādējādi izvairoties no dubultas datu vākšanas. [↑](#footnote-ref-3)
4. Kontaktpunkts būs galvenā kontaktpersona dalībvalstī informācijas un datu sniegšanai atbilstīgi pielikumā dotajai rādītāju tabulai – tā būs daļa no anketas, kuru PVO nosūtīs kontaktpunktiem. [↑](#footnote-ref-4)